Internasionale Verslag – 24 April 2020 - Corona Krisissentrum
Tuis / COVID-19 / Internasionale Verslag – 24 April 2020
Internasionale Verslag – 24 April 2020
Terwyl Suid-Afrikaner daarna kan uitsien dat inperkingsmaatreëls oor 'n week van nou af verslap gaan word, is verskeie ander lande regoor die wêreld besig om soortgelyke stappe aan te kondig. Soos wat die einde van April nader kom, raak die ekonomiese gevolge van die pandemie al hoe duideliker.
Sowat 4,4 miljoen Amerikaners het verlede week vir werkloosheidsvoordele aansoek gedoen. Dit beteken dat meer as 26 miljoen Amerikaners oor die afgelope vyf weke vir voordele aansoek gedoen het. Oxford Economics verwag dat die koronapandemie tot die verlies van 27,9 miljoen poste in die VSA aanleiding gaan gee. Tussen 8 en 10 miljoen van hierdie werksverliese gaan in die vervaardiging- en konstruksiebedrywe wees. Die Amerikaanse regering sê dat volgens hulle eie slegste scenario tot 47 miljoen Amerikaners in die eerste helfte van 2020 hulle werk kan verloor. Die Amerikaanse werkloosheid het hierdie week die hoogste vlak sedert die Groot Depressie bereik en werkloosheid gaan waarskynlik nog vir etlike weke bly styg.
Meer as 50 000 mense het reeds weens COVID-19 in die VSA gesterf. Byna 900 000 mense is in die VSA positief vir die virus getoets. Dit raak egter meer en meer duidelik dat die ware infeksiekoers in die VSA reeds heelwat hoër is as wat amptelike syfers toon. Volgens die Goewerneur van die deelstaat New York, Andrew Cuomo het sowat 21% van die inwoners van die stad New York reeds teenliggame vir die koronavirus ontwikkel. Dit volg nadat bloedtoetse op 3000 inwoners gedoen is. Soortgelyke toetse in ander dele van die VSA bevestig ook dat soveel as 'n vyfde van die Amerikaanse bevolking reeds die virus onder lede gehad het. Wêreldwyd het meer as 2,7 miljoen mense positief vir die koronavirus getoets met meer as 190 000 sterftes wat direk aan COVID-19 toegeskryf word.
Terwyl President Donald Trump vir die afgelope paar weke bekend is vir sy daaglikse mediakonferensies oor die koronapandemie wys nog 'n peiling waarvan die resultate gister bekend gestel is, dat die Amerikaanse publiek min vertroue in die inligting wat Trump daagliks bekend maak, het. Volgens die peiling wat deur die Associated Press en die NORC Sentrum vir Openbare Sake Navorsing onderneem is, het slegs 23% van Amerikaners aangetoon dat hulle 'n hoë vlak van vertroue in die inligting wat Trump beskikbaar stel het. Nog 21% het 'n matige vlak van vertroue in die inligting.
Die Las Vegas-lughawe in die VSA sal in April meer as 2 miljoen minder passasiers as normaalweg hanteer. Lughawens regoor die wêreld toon 'n afname van meer as 80% in passasiersyfers. Die Internasionale Organisasie vir Burgerlugvaart verwag dat daar vanjaar 1,2 miljard minder internasionale passasiers gaan wees. Die grootste afname in internasionale reise sal oor die eerste drie kwartale van 2020 wees, met slegs 'n klein herstel teen die vierde kwartaal. Daar word verwag dat die herstel in internasionale lugvaart jare gaan neem om na die vlak van 2019 terug te keer.
Die leiers van die 27 lidlande van die Europese Unie het laat Donderdag ooreengekom om 'n gesamentlike fonds vir die ekonomiese herstel van Europa daar te stel. Daar was die afgelope paar weke heelwat verdeeldheid in Europa oor hoe daar saamgewerk kan word om ekonomiese herstel in Europa aan te moedig. Ryker noordelike lande soos Nederland en Duitsland was aanvanklik gekant daarteen om 'n skuldlas met lande uit die suide van Europa te deel. Intussen het die 27 leiers ook ooreengekom om die verslapping van inperkingsmaatreëls beter te koördineer.
Die ekonomie van die Verenigde Koninkryk ly ook reeds swaar onder die koronapandemie. Die Aankoopbestuurdersindeks het tot 'n rekord laagtepunt van 12,9 gedaal met ekonome wat verwag dat ekonomiese aktiwiteite in Brittanje in die tweede kwartaal van 2020 skerp gaan daal. 'n Reuters-peiling het Donderdag getoon dat ekonome verwag dat die Britse ekonomie hierdie kwartaal met 13% gaan krimp wat die grootste krimping sedert die Tweede Wêreldoorlog sal wees. Die aantal sterftes in die VK het gister tot byna 19 000 gestyg. Daar word beplan om teen die einde van April 100 000 mense per dag in die VK vir die virus te toets sodat inperkingsmaatreëls stelselmatig verlig kan word.
Die Universiteit van Oxford in Brittanje het nou ook begin om 'n teenmiddel teen die koronavirus op vrywilligers te toets. Daar word in verskeie lande regoor die wêreld teenmiddels getoets, maar dit is steeds onseker wanneer 'n teenmiddel op die mark beskikbaar sal wees met die meeste kenners wat waarsku dat dit op die beste eers teen die tweede helfte van volgende jaar beskikbaar kan wees.
President Emmanuel Macron van Frankryk het burgemeesters van regoor Frankryk Donderdag ingelig oor hoe hy wil sien die inperkingsmaatreëls wat tans in Frankryk geld vanaf 11 Mei uitgefaseer moet word. Skole sal op 11 Mei heropen. Die meeste sake-ondernemings sal kan heropen hoewel restaurante en kroeë nog langer sal moet toe bly. Frankryk is baie hard deur die pandemie getref met die vierde meeste sterftes in die wêreld. Byna 22 000 mense is reeds in Frankryk weens COVID-19 dood en meer as 160 000 mense het reeds positief vir die virus getoets.
Die Eerste Minister van Hongarye, Viktor Orban, het aangekondig dat inperkingsmaatreëls in Hongarye vanaf 3 Mei verslap sal word. Die mees weerlose mense in die samelewing sal steeds in isolasie moet leef, terwyl die meeste ekonomiese aktiwiteite hervat kan word. Hongarye is nie baie hard deur die pandemie getref nie met minder as 2500 mense wat tot dusver positief vir die virus getoets is en sowat 250 sterftes wat weens COVID-19 in die land aangemeld is.
Brasilië het Donderdag die skerpste toename in sterftes nog in een dag weens COVID-19 aangemeld. Meer as 400 mense is Donderdag weens die siekte in Brasilië dood. Meer as 50 000 mense het tot dusver positief vir die koronavirus in Brasilië getoets terwyl 3331 mense aan COVID-19 dood is. Dit is 0,0015% van die land se bevolking.